Samlagsprisen 2025 – grunngjeving

Gunnhild Øyehaug vert tildelt Samlagsprisen for 2025. Grunngjevinga er hennar
omfattande forfattarskap, hennar viktige bidrag i ulike litterære sjangrar som ho tøyer
og eksperimenterer med, hennar solide og utforskande nynorske skriftspråk, og ikkje
minst hennar utfordrande og absurde litterære framstillingar.

Prosaen
Som novelleforfattar er Gunnhild Øyehaug anerkjend, både her heime og
internasjonalt. I 2017 kalla den amerikanske kritikaren James Wood henne «a
norwegian master of the short story». Novella «Eple» frå Draumeskrivar, 2016, fekk i
vår plass i antologien The Penguin Book of International Short Story, som har blitt
omtala som «eit uoffisielt VM i novelleskriving».
Eit typisk trekk ved novellene er at dei mest kvardagslege situasjonar blandar seg
med draumar og fantasi. Øyehaug nyttar ofte konkrete, og gjerne absurde, språklege
bilete, som tek oss ned til djupna av kva det vil seie å vere menneske.
I novella «Liten knute» frå debutsamlinga Knutar, 2004, møter vi Kåre, som må gå
gjennom alle oppturar og nedturar i livet fastbunden til mora, gjennom ein
navlestreng som fysisk ikkje let seg klippe. Når mora døyr, og navlestrengen framleis
sit fast, søkjer Kåre kommunen om løyve til å byggje seg hus på gravstaden, men vil
nokon ha ein mann som er ubryteleg bunden til den døde mor si?
Eit anna absurd bilete set tonen i opningsnovella «Fuglar» i samlinga Vonde blomar,
2020: «Då eg sat på doen og menstruerte, fall ein ganske stor bit av hjernen min ned
i doskåla». Eg-personen skal disputere på doktorgradsavhandlinga ho har skrive om
fuglar. Dessverre inneheld biten all kunnskapen ho har om temaet, ho veit ikkje ein
gong lenger kva ein fugl er. I arbeidet med å finne tilbake til kunnskapen, må ho stille
seg spørsmålet «kven har eg eigentleg blitt?»
I romanane let ho ofte teksten fare, trygg på at han alltid finn fram dit han skal. Slik
opnar ho døra for assosiasjonar, digresjonar og sprelske sidesprang. Vi finn
essayistiske parti, og det blir stadig nikka til namn og referansar både frå
litteraturvitskapen og populærkulturen. Også romanane borar djupt i det
menneskelege, og menneskelege relasjonar.
I Her kjem sola, 2024, blir Helga forelska i forfattarkollega, og nabo, Even Albert, og innleier eit forhold til han. Ein dag fell ho gjennom golvet på kontoret, og hamnar i ein annan dimensjon, kalla verkelegheita. Her ser ho forholdet til Even, og alt anna, i eit heilt
nytt lys. Men kva er den verkelege verkelegheita?
Prosalitteraturen til Øyehaug er ein absurd lesefest, som osar av litterært overskot.
Ho leikar med, utfordrar og tøyer grensene til sjangrane. Det er overraskande, ofte
forvirrande, men like ofte hylande morosamt. Det kjennest unikt og frigjerande. Ein
forstår kanskje ikkje alt, men kven gjer vel det? Det gir likevel fullstendig meining, og
forfattaren har gjort oss litt klokare, på sitt særeigne øyehaugske vis.

Essay og dramatikk
Essaya til Gunnhild Øyehaug finn vi i Stol og ekstase, 2006, Miniatyrlesingar, 2017,
og Hjartet i skalkeskjulet, 2022.
I essayet «I feel I am turning into Emily Brontë» frå Miniatyrlesingar gir Gunnhild
Øyehaug att ei oppleving frå ei førelesing på litteraturvitskap, der ein medstudent
ikkje hadde fått godkjent eit essay han hadde levert inn, og blei heilt krakilsk.
Førelesaren sa det ikkje hang saman, men studenten svarte rasande: Vi har jo lært
at essayet skal vere springande! Øyehaug filosoferer over kor gale det kan gå med
ein i livet om ein opplever sjangerskildringar som reglar.
Som essayist er ikkje Øyehaug nokon regelstyrt skribent. Ho er i høgste grad
sjølvstendig, trass i all sjangerutdanninga. Ho spring mellom litterære analysar og
populærkulturen, mellom det høge og det låge. Det må gjerne kome ein stim
spekkhoggarar inn Ørstafjorden midt i ei akademisk utlegning.
Øyehaug er ein fagleg sterk essayist med noko på hjartet, ho er ein formidlar og ein
litterær oppviglar – og ved sin på same tid danna og uærbødige praksis er ho med på
både å bevare essaysjangeren, og vitalisere han.
 
Prisvinnaren har òg markert seg innom den dramatiske sjangeren og bidrege med
filmmanus. Filmen Kvinner i for store herreskjorter frå 2015 er basert på romanen
Vente, blinke, 2008, og manuset er skrive av Gunnhild Øyehaug og regissør Yngvild Sve
Flikke. Øyehaug har vidare skrive eit teatermanus, Gunnhild, kona til Eirik Blodøks,
2023, som har eit førelegg i novellesamlinga Vonde blomar.
I teaterstykket møter vi ei 80 år gammal dame på ein sjukeheim, som like gjerne kan
vere Gunnhild, altså kona til Eirik Blodøks, som støyter på Appolonia, ei
segnomspunne kvinne frå 1850-talets Paris. Egil Skallagrimsson blandar seg inn, det
gjer også Rottejomfruen frå Ibsens Lille Eyolf.

I dramatikken – som i dikta, novellene, romankunsten og essayistikken – oppviser
Øyehaug full kontroll på historiske og litterære referansar, og klarer samstundes å
komponere verk med dei mest usannsynlege – likevel relevante – samansetningar av
karakterar. Øyehaug er òg ein replikkunstnar av rang og ein solid dramaturg.

Språkkunstnaren
Gunnhild Øyehaug er ein stor språkkunstnar. Ho skriv innom eit samansett,
sjølvkomponert stilnivå. Ho blandar det tradisjonelle med det moderne og med
impulsar frå det vi kan kalla kiosklitteraturen. Men vi kan òg kalla deler av den
språklege stilen hennar for språkleg ekspresjonisme, som er gjennomgåande i det
meste av litteraturen hennar, og gjeld dei fleste sjangrane ho skriv i. Dette får særleg
uttrykk i bruken av store bokstavar, ein slags språkleg trumpise, som t.d.:
HERREGUUUUD!!; AAAAAAA; MEN SLIK ER DET JO IKKJE I RØYNDA!; NEIDA; DET ER IKKJE SLIK AT EG IKKJE FÅR PUSTE!; MANI?; INN KJEM OBJEKTET,
SJØLVLYSANDE GRØNT, OG INNTEK EIN OPPHØGA PLASS.
Dette utslaget har ein viss samanheng med at mange av skildringane hennar er
prega av action, mindre av det kontemplative og lyriske.

Dessutan er ho sterkt påverka av språkleg realisme ved bruk av mange konkrete
skildringar. Mykje er direkte og fysisk forklarande og skildrande. Lite er skildra
indirekte og underforstått. Døme på slike realismeskildringar er: «Det er ikkje så
mange møblar i denne stova, og dei fleste er av mørkt tre og med glatt skinn, men alt
her er slik ho sjølv gjerne skulle ha det når ho blir vaksen; enkelt, lyst og roleg.
Liksom litt slite, rufsete, men reint, enkelt. Store treplankar i golvet. Og eit gamalt,
svartlakka rokokkobord ved vindauget med ein glasvase som det står ein stilk med
rosa liljer i, dei liknar, tenker ho, groteske munnar med fem geipande tunger kvar.»
Ho kursiverer mange einskildord, lengre formuleringar og heile setningar, som til
dømes: at det som eigentleg plaga; For hadde ho ikkje: handlar om sjalusi; den
potensielt andre kvinna, Og akkurat dette; mislikar bakverk intenst; handle
utelukkande om; Ho lengtar etter det; kunne ikkje gå ut; Faaen, Tone.

Kursiveringa kan ha samanheng med ein gjennomgåande ekspresjonistisk stil, men den kan òg vera eit pedagogisk grep for å få fram det forfattaren meiner er sentralt. Dette kjem fram i skodespelet Gunnhild, kona til Eirik Blodøks: Apollonia: Eg låg då ikkje med alle!; Gunnhild: Det fanst då ikkje den kunstnar; det er snakk om ettermælet ditt; han gjorde det uheldige valet; la uklokt vekt på; blei lett avvist; at det ikkje er meg som snakkar; straks elska eg henne; eg er her no; det finst ein artikkel om meg; Å, stolen, å, bordet, å, pennen; svevepulveret. 

Øyehaug held seg gjennomgåande til eit tradisjonelt nynorsk språk som kan vera til
inspirasjon for mange, men ho krydrar det med språklege modernismar og
sjargongar som desse: til sine ulike destinasjonar, den ultimate kvinna, finne
locations.

Språket hennar glir lett og flytande, og ho fører ein gjennomgåande parataktisk stil:
«Bølgene til Munch. Den asurblå lina, horisonten. Svelget som skjuler noko, det
mystiske, det ævelege, det unåelege. [...] Det unåelege, uendelege, og dermed, i si
unåelege, form: det ferdige. Kva er det som kryp oppetter stranda igjen og igjen?
Svar: det uferdige.»
Som innhaldet i tekstane hennar, er også språket hennar kontrastfylt.

––––

Den samla forfattarskapen og dei einskilde litterære bidraga vitnar om stor litterær og
språkleg dugleik, innsikt og kløkt. Juryen meiner at Gunnhild Øyehaug er ein uvanleg
godt kvalifisert kandidat til Samlagsprisen.

Samlagsprisen for 2025 går til Gunnhild Øyehaug.
